তাঁর অবসর নিয়ে জোর জল্পনা চলছে। কলকাতা লিগের শেষেই কি বুটজোড়া তুলে রাখবেন, এমন আশঙ্কায় রীতিমতো শঙ্কিত ফুটবল পাগলরা। এর মধ্যেই খবর, কেরিয়ারের শেষ লগ্নে পৌঁছে যাওয়া মেহতাব হোসেন যুক্ত হতে চলেছেন সাম্প্রতিককালে দেশের সবথেকে বড় ফুটবল প্রোজেক্টের সঙ্গে। ব্র্যান্ড অ্যাম্বাসাডর ও মেন্টর— জোড়া ভূমিকায় দেখা যাবে তাঁকে।

এই বিষয়ে অন্যান্য খবর

কলকাতা লিগে খেলতে পারবেন না মেহতাব, ক্ষমা চাইলেন আমনা
অবসরের আগে একটাই কাজ বাকি মেহতাবের। জেনে নিন তা, রইল ভিডিও
সোশ্যাল সাইটে অবসরের সিদ্ধান্ত ‘অভিমানী’ মেহতাবের। ঝড় তুললেন বাগান ফুটবল-সচিব


আইলিগ, আইএসএল শুরু হওয়ার আগেই শেষ প্রস্তুতিতে ব্যস্ত দেশের ক্লাব, ফ্র্যাঞ্চাইজিগুলো। তবে ফুটবল জ্বরে আক্রান্ত দেশে সবথেকে বড় স্কুল ফুটবল টুর্নামেন্ট চালু হতে চলেছে মাস দু’য়েক পরে- নভেম্বরে। আগামী ৫ বছর ধরে দেশের প্রায় ৫০টি শহরে তৃণমূল স্তরে স্কুল ফুটবল টুর্নামেন্ট চলবে।
সেই স্কুল ফুটবল প্রোজেক্টেরই মুখ হচ্ছেন মেহতাব। ব্র্যান্ড অ্যাম্বাসাডর এবং মেন্টর— যৌথ ভূমিকায় দেখা যাবে তাঁকে। আয়োজককারী সংস্থা ‘স্পোর্টসিড প্রো’-র পক্ষে সতীশ চন্দ্র নায়ার জানান বিশাল এই কর্মকাণ্ডের কথা। জানা গেল, অনূর্ধ্ব ১৬ স্তরের এই স্কুল পর্যায়ের টুর্নামেন্টে পুরুষ ও মহিলা দুই পর্যায়েই ট্যালেন্ট হান্ট টুর্নামেন্ট হবে। সেখান থেকেই প্রতিশ্রুতিমান ফুটবলার বেছে নেওয়া হবে। আর ফুটবলার বাছাইয়ের জন্যই গড়ে তোলা হচ্ছে ছ’ সদস্যের এক টেকনিক্যাল কমিটি।
এই কমিটিতে থাকছেন আন্তর্জাতিক পর্যায়ে দেশের জার্সিতে প্রতিনিধিত্ব করা ফুটবলার, প্রাক্তন জাতীয় তারকা, স্পোর্টস সায়েন্টিস্ট। মেহতাব হোসেন ছাড়াও থাকছেন প্রাক্তন ফুটবলার প্রদীপ দত্ত, ফেডারেশনের প্রাক্তন স্পোর্টস মেডিসিন চিকিৎসক মানবেন্দ্র ভট্টাচার্য, মহিলা জাতীয় দলের পরিচিত মুখ অদিতি চহ্বান এবং প্রাক্তন মহিলা ফুটবলার ইন্দ্রানী সরকার। এঁদের সঙ্গেই থাকবেন উয়েফা প্রো কোচ জর্জে ভাসকুয়েজ দি বায়াসি। কলকাতায় ২৪ নভেম্বর এই প্রজেক্টের উদ্বোধনে থাকবেন প্রত্যেকেই।
ভবিষ্যতে টেকনিক্যাল কমিটিতে আরও চমক থাকতে পারে। ভাস্কর গঙ্গোপাধ্যায়কেও এই প্রোজেক্টেই দেখা যেতে পারে ভবিষ্যতে। কলকাতায় উদ্বোধনে সময়ের অভাবে থাকতে পারছেন না ভাস্কর গঙ্গোপাধ্যায়। যাইহোক, স্প্যানিশ কোচ জর্জে ভাসকুয়েজ ইউরোপে সাড়া ফেলেছেন তাঁর ‘নিউরো ফুটবল’ তত্ত্বের মাধ্যমে। কী এই নিউরো ফুটবল? বলা হচ্ছে, স্নায়ুবিজ্ঞান ও ফুটবল— দুই বিষয়কে মিশিয়ে দিয়েই সবুজ মাঠে নতুন থিওরিতে চমক দিচ্ছেন তিনি। জর্জে ভাসকুয়েজের হাত ধরেই ভারতীয় ফুটবল এই বিপ্লবের সঙ্গী থাকতে চলেছে।

মোহবাগানের জার্সিতে মেহতাব। — ফাইল চিত্র/নিজস্ব
প্রথম বছরেই এই স্কুল ফুটবল টুর্নামেন্ট কলকাতা ছাড়া চালু হবে আরও দুই শহরে— রাঁচি ও গ্বালিয়রে। প্রথম পাঁচ বছরে তিনটি শহরে এই টুর্নামেন্ট হলেও, আগামী বছর থেকে মোট ৫০টি শহরের নাম যুক্ত হবে। স্কুল পর্যায়ের এই টুর্নামেন্ট থেকেই বেছে নেওয়া ফুটবলারদের বিশেষ আধুনিক পদ্ধতিতে ট্রেনিং করানো হবে। পাশাপাশি অংশ নেওয়া স্কুলগুলির ট্রেনারদেরও প্রশিক্ষণের ব্যবস্থা করা হবে।
নির্দিষ্ট সময়ে ট্রেনিং শেষে জর্জে ভাসকুয়েজের কোচিংয়ে স্পেনের ঐতিহ্যশালী মারে নস্ট্রাম কাপে অংশগ্রহন করবে এই প্রশিক্ষিত যুব ফুটবলাররা। নস্ট্রাম কাপে বিভিন্ন দেশ থেকে যুব ফুটবলার অংশগ্রহণ করে প্রতিবছর। সেই টুর্নামেন্টেই প্রথমবার ভারতীয় কোনও স্কোয়াড যুক্ত হতে চলেছে।
সবমিলিয়ে বড়সড় এই স্কুল টুর্নামেন্টের মাধ্যমেই মেহতাব নতুন অবতারে। মেন্টরশিপের মাধ্যমেই হয়তো কোচিংয়ে হাতেখড়ি হতে চলেছে ভারতের মিডফিল্ড ‘জেনারেল’! বাঙালি আইকনের হাত ধরেই দেশের ফুটবলে হয়তো নতুন দিনের সূচনা।